  Виталий Пронин «Мынам Удмуртие» чиданы куре  «Мынам Удмуртие» телерадиокомпанилэсь передачаоссэ берло дыре учкыны, кылзыны секыт луиз. Связь куспетӥ луэ. Соин сэрен удмурт диктантэз но гожтыны шугъяським. Со сяна, али но вань гуртъёс, кытын «Моя Удмуртия» воксё уг куты. Адямиос удмурт передачаосты воксё уг адӟо, уг кыло. Малы сыӵе югдур?Н. Лекомцева, Игра ёрос. Алексей Воронцов - Печатья но ивор вӧлмытонъя агентстволэн кивалтӥсез: - Таӵе югдур кылдэмын «Мынам Удмуртие» компанилэн выль вещание выжыны тыршеменыз сэрен. Азьвылэз оборудование вужмемын ни. Соин ик связь но уродмемын. Федерал программая «Мынам Удмуртие» выжыны кулэ цифровой вещание 2015-тӥ-2016-тӥ аръёс ӵоже. Туннэ нуналлы ваньмыз сямен выль оборудование басьтэмын ни.Нялтас вераса, связез кӧня ке амалэн тупатыны луэ. Одӥгез соос пӧлысь - Россиысь тужгес кужмо «Триколор» операторен огкыл шедьтон. Солэн пакетаз «Мынам Удмуртие» шедьысал ке, асьме телевидениез быдэс Россиын адӟыны быгатысалзы. «Мынам Удмуртие» компанилэн связь вӧлмытӥсь вышкаосыз ог 10 ар талэсь азьло пуктэмын ни. Туннэ нуналлы соос выльдэмез кулэ каро. Та пумысен вераськиськом Правительстволэн Тӧроеныз Виктор Савельевен. Вышкаосты тупатыны, кузёмытыны трос коньдон кулэ. Соосты кузьгес карысалмы ке, связь вуыса котькытчы. Сергей Касаткин - «Мынам Удмуртие» ТРК-ысь редакторлэн воштӥсез: - Ми пумен-пумен дасяськиськом цифровой вещание выжыны. Асьме кужыммес эскерон вылысь туэ гужемозь кабельной телевидение потомы. Отын «Мынам Удмуртие» телевиденилы канал сётэмын луоз. Озьы суткаяз 24 час ӵоже учкыны луоз компанимылэсь передачаоссэ. Но сыӵе луонлыксы кылдоз шаерысьтымы городъёсын улӥсьёслэн гинэ. Малы та кулэ?Цифровой вещание выжим ке, “Мынам Удмуртие” быдэс суткаосын ужано луоз. Сое быдэс шаерысьтымы но, палэнысь но калык учкыны быгатоз. Но быгатом-а ми эфирез, нокыӵе шугъяськонъёстэк, чеберак тырмытъяны? Мед быгатом шуыса ик, та кабельной телевидение потон репетиция выллем луоз. «Мынам Удмуртие» ТРК-лэсь передачаоссэ нокыӵе шугъяськонъёстэк кутыны туннэ нуналлы юрттоз цифровой амалэ выжон гинэ. Соин ик учкисьёсмес мон курысал кӧня ке дыр ӵоже чиданы на.Елена Миннигараева Теги: МынамУдмуртие  